United World Colleges

United World Colleges (UWC) er en internasjonal skolebevegelse bestående av 18 internasjonale videregående skoler. Organisasjonen ble grunnlagt under den kalde krigen av den tyske filantropen Kurt Hahn. Ideen bak UWC var å skape et miljø hvor unge mennesker fra hele verden bodde og gikk på skole sammen, for å lære av hverandre. Kurt Hahn mente det var viktig å øke forståelsen og toleransen overfor andre kulturer og nasjonaliteter for å kunne skape et bedre verdenssamfunn. Elevene på UWCs skoler blir valgt ut på grunnlag av sine akademiske resultater, motivasjon og egenskaper, uavhengig av etnisk, religiøs og økonomisk bakgrunn. UWC driver idag det verdens største stipendprogram innenfor internasjonal utdanning.

Organisasjonen har hovedkvarter i London og administrerer derifra nasjonalkomiteer i 155 land. Nasjonalkomiteene består av et nettverk med over  tidligere elever.  Organisasjonens 17 skoler ligger i Norge (Fjaler), Italia, Wales, Nederland, Canada, USA, Tyskland, Costa Rica, Bosnia og Hercegovina, Swaziland, Singapore, Hongkong, Armenia, Kina, India, Japan, Tanzania, og Thailand. Hver skole har vanligvis 200–300 elever fra over 90 forskjellige land. 

Historie

Da Hahn i 1956 ble invitert til å tale for NATOs Defense College, opplevde han der samarbeid og vennskap mellom mennesker fra land som for bare kort tid siden var fiender.  UWC oppsto med den første skolen, Atlantic College i Wales. Skolen ble grunnlagt i 1962, og holder til i et slott fra det 12. århundret i det sørlige Wales.

I 1967 ble Lord Mountbatten president for UWC. Han så behovet for å gi flere unge muligheten til å gå på UWC, og var med på å starte en prosess for å åpne flere skoler. I 1971 ble United World College of South East Asia åpnet i Singapore, og UWC Pearson College i Canada i 1974. I 1978 ble Prins Charles utnevnt til president for UWC. Han valgte å fortsette sin grandonkels arbeid med å utvide organisasjonen. Prins Charles åpnet fem nye skoler i sin tid som president for UWC: Swaziland (1981), USA (1982), Italia (1982), Venezuela (1988) og Hongkong (1992). 

I 1995 ble presidentskapet overtatt av Dronning Noor av Jordan. Under hennes ledelse har organisasjonen åpnet flere nye skoler: Norge (1995), India (1997), Costa Rica og Bosnia-Hercegovina (2006), Nederland (2009), Armenia og Tyskland (2014), Kina (2015), Thailand (2016) og Japan (2017). Fra 1999 delte hun presidentskapet med Nelson Mandela frem til hans død i 2013. 

Aktiviteter på skolene

Skolene tilbyr elevene et akademisk studieprogram og en rekke fritidsaktiviteter. Elevene går på International Baccalaureate-programmet som gir elevene generell studiekompetanse og muligheten til å søke seg videre til høgskoler og universitet i Norge og de fleste andre land i verden. 

Ved siden av skolefagene deltar elevene i forskjellige aktiviteter som skal komme lokalsamfunnet til gode. Hvilke aktiviteter som tilbys varierer fra skole til skole, og kan variere fra leksehjelp til livredding. Ved skolene i Wales og USA kan elevene blant annet få opplæring i førstehjelp og redningsarbeid, og delta som aktivt medlem av skolenes redningstjenester. 

Opptak
Opptak til skolene er basert på karakterer fra tidligere skolegang, og elevens motivasjon i forhold til UWCs mål og verdier. Man søker direkte til sitt lands nasjonalkomité, som velger ut elevene og bestemmer hvilken skole de får plass på. Selv om opptaksprosessen er forskjellig fra land til land, er det vanligvis intervjuer og samlinger. Norske elever som ønsker opptak søker i løpet av sitt første år på videregående skole. Tiden på en UWC-skole utgjør dermed de to siste årene av videregående. Det er krav om at eleven går på en videregående linje som kvalifiserer til generell studiekompetanse og har tilfredsstillende karakterer. Det blir hvert år sendt 40 norske elever til UWC-skolene. 

Søknadsfrist for norske søkere er 25. januar. Det er Senter for internasjonalisering av utdanning, SIU som organiserer nominasjonsprosessen i samarbeid med den norske nasjonalkomiteen UWC Norge.

Skolene
United World College of the Atlantic (UWCAC) (Wales, Storbritannia) – åpnet i 1962 
United World College of South East Asia (UWCSEA) (Singapore) – åpnet i 1971 
Lester B. Pearson United World College of the Pacific (Canada) – åpnet i 1974 
Waterford-Kamhlaba United World College of Southern Africa (Swaziland) – åpnet i 1981 
Armand Hammer United World College of the American West (UWCUSA) (USA) – åpnet i 1982 
United World College of the Adriatic (UWCAD) (Italia) – åpnet i 1982 
Simón Bolívar United World College of Agriculture (SBUWC) (Venezuela) – åpnet i 1988, men ikke lenger UWC-skole fra 2011 
Li Po Chun United World College (LPCUWC) (Hongkong) – åpnet i 1992 
Red Cross Nordic United World College (RCNUWC) (Norge) – åpnet i 1995 
Mahindra United World College of India (MUWCI) (India) – åpnet i 1997 
United World College of Costa Rica (UWCCR) (Costa Rica) – åpnet i 2006 
UWC Mostar (UWCiM) (Bosnia og Hercegovina) – åpnet i 2006 
UWC Maastricht (Nederland) – åpnet i 2009
United World College Robert Bosch College (Tyskland) – åpnet i 2014
United World College Dilijan  (Armenia) – åpnet i 2014
UWC Changsu China (Kina) – åpnet i 2015
UWC Thailand (Thailand) – åpnet i 2016 
UWC ISAK Japan (Japan) – åpnet i 2017

Tidligere studenter
 Chrystia Freeland, canadisk skribent og politiker (utenriksminister og handelsminister)
 Karen Mok, sanger
 Ghil'ad Zuckermann, lingvist og forfatter

Eksterne lenker

 UWC Norge (den norske nasjonalkomiteen)


Kategori:Utdanningsinstitusjoner etablert i 1962